Bɔ́n bə́ Koré. Etsígī bɛ́s. 2Ǎ Zāmbá, bǐ ngáwóg ai məlɔ́ máán, bətadá bə́ ngáman bía lɛ̂ ésíé ó ngábɔ ábǒg dábán, ábōg yā ókōbá. 3Ai wɔ́ wóe, o ngáman bwé məyɔŋ nə́ ó tōē bɔ́, o ngátíbili məyɔŋ nə́ bə́ yāmán á miǹnam. 4Sə̌ kig okəŋ bítá wábán ńgɔ̄ ó ngábɔ̄ nə́ bə́ tɔ̄bɔ bədzóē yā ńnam. Sə̌ kig enam dzábán ńdzɔ̄ é ngábɔ nə́ bə́ dɔ́, hədá m̀bɔ̄ ńnōmo woe fɔ́ɔ́ ai wɔ́ wóe ḿbyā bí ngábɔ̄ nálā ai m̀fyɛ̌ yā ásū dóe, amú ō diŋi bɔ. 5Ǎ Zāmbá, wa yǎ ó nə̄ ńkúkúmá wáma, váá ábēndé, nə́ Yákɔb a dɔ́. 6Wǎ ō bɔɔ nâ bí yádán miǹzízíŋ myáán, ású dzwé dóe, bǐ kɔ̄ɔ̄dɔ́ ébá bə́ lúmuŋan ai bíā. 7Sə̌ kig elâ dzáma ńdzɔ̄ mə ngábələ afidí ai dzɔ́, sə̌ kig ǹdzɔmbɔ ókəŋ bítá wámā ńgɔ̄ ó ngábɔ̄ nâ mə́ dɔ; 8Wǎ ó ngábə́ bɔɔ nâ bǐ tə̄gə miǹzízíŋ myáán, wǎ ó ngábə́ ó kúbu miǹzízíŋ myáán ósáma. 9Məmǒs mə́sə, bǐ yiaga Zambá bīá bí ólugú, bidzə́mələ dzwé dóe təge ai awɔí. 10Ákə̄ kwí, ńdɔ o ngáwoa bía oyǎb, o kúbú bia osáma o ńtɔ̄á yǎ təgě fə kwí ai miǹkunda bitá myáán. 11Wabɔ̌bɔ̄ naa biā ḿbya bǐ tub ényɔ́ á lúman ai bíā, ńdɔ miǹzízíŋ myáán mí ngása bíā anə́ myáyi. 12Wadaa bíā á yād anə́ bíyə́m bákə ai byá éba nyag, o ngáman bía tsam á miǹnam bíkúl. 13Wakuan ai ayɔŋ dóe kógósin təge tɔ ai mǎn ḿfí ziŋ á ńkuǎn tē. 14Wabɔ bía atǎ á mís mə́ bod bə́ ngɔ́dɔ́, ekpə́lə́ ai ewoe loe ású é bod bǐ tɔ̄á ai bɔ́. 15Wavəŋan bía ǹkaná ású məyɔŋ bíkúl, esəg bitúl á bǒd yā miǹnam. 16Məmǒs mə́sə osɔ́n ó tə́lə ma ósū, osámā ó nə ma ǹkúbán ásū. 17Á mətǎ ai bikag étēde ósɔ̄n ai á bivudúgá bí ńzízíŋ étēde. 18É mam má mə́sə mə́ ngáyénan ai bíā təge ai nâ bǐ ngávóan wa, təge ai nâ bǐ ngándáman elad amvóé dzóe. 19Təge ai nâ mińnə́m myáán mí ngádúgán ai mvús, təge ai nâ məkǒl máán mə́ ngákódō á məzěn móe. 20Éyɔŋ o ngábə́ tsâg bíā á mīńkíl mí kwé sī ó búdígǐ fə̄ bíā ai díbī áwú. 21Ngə́ bī ngávóan dzwé Zambá wáán, ngə́ bī ngásám mɔ́ ábə zambá ḿfə̄, 22ngǎ ngə́ Zambá á ngāyén, nyé yǎ ā yəm ndímbā yā məsoé mə́ ńnə́m ?